Dior Homme

Dior Homme係法國時裝品牌Dior嗰男裝系列。八十年代到九十年代，佢係叫做「Dior Monsieur」。等2001年秋冬時裝週嗰時間，許陣中嗰設計師Hedi Slimane改過名做「Dior Homme」。2008年春夏時裝週之後，佢嗰設計師改為而今嗰Kris Van Assche。

拕Hedi Slimane嗰設計理念嗰影響，Dior Homme搦緊貼、修身嗰剪裁做為自家嗰服裝特色。起頭嗰設計都着重男客嗰性感特徵，烏暗嗰服裝色氣係拕柏林嗰電樂流行風嗰啟發來嗰。2004年過後，Dior Homme發展出不共樣嗰搖滾風格。

設計

Dior Homme係男性時裝領域嗰頂級品牌。佢推出嗰產品系列含到成衣、皮具、眼鏡、珠寶、手錶、香水、蠟燭、鞋具等，生產地包括法國、意大利、日本同得箇下嗰土耳其、摩洛哥、中國嗰新工廠。

制定下品牌嗰瘦身、搖滾風格嗰Hedi Slimane一了哩都歡喜類似嗰風格。許時間佢時常佢柏林、倫敦觀察當地後生人嗰流行時尚，甚至時裝週嗰模特都係佢自家親自到巴黎、倫敦、洛杉磯嗰街邊尋來嗰，看上眼嗰就係佢俚嗰瘦弱體型、後生氣質。對於店面嗰設計，Hedi Slimane也設定正特有嗰風格，烏白漆面加鋁邊鏡框，試衣間嗰裝飾也會請現代藝術家來設計。

用戶群

Dior Homme一徑係搖滾明星非常作興嗰一隻品牌，別嗰名人好似Brad Pitt、Mick Jagger、David Beckham跟到Kanye West都係佢嗰忠實顧客，甚至Chanel嗰設計師Karl Lagerfeld先頭為得搦自家篫進Hedi Slimane設計嗰狹版西服，2001年嗰時間花13隻月成功瘦身84斤。

箇幾年Dior Homme加大自家嗰生產批量同得改換設計師舞得失吥早以嗰瘦身剪裁風格，故係有滴老顧客覺得箇晝子佢嗰服裝質量有滴下落。𠵹嗰話，早先嗰舊版設計產品變得非常喫香，好似血點T恤、Reflection系列嗰別針、Strip系列嗰上蠟淡藍牛仔褲、Luster系列嗰拿破崙風格夾克、D字頭皮帶、In The Morning系列嗰金色高踭靴。

時裝週

 季 主題 現場音樂 2001年秋冬  Solitaire Benjamin Diamond 2002年春夏  Boys Don't Cry/RED Nicholas 2002年秋冬 Reflexion Readymade FC 2003年春夏  Follow Me Readymade FC 2003年秋冬 Luster Bosco（歌名：Change Yourself） 2004年春夏  Strip DSL 2004年秋冬  Victim of the Crime Phoenix 2005年春夏  冇 Beck 2005年秋冬 In The Morning Razorlight 2006年春夏  The World Was A Mess, But His Hair Was Perfect The Rakes 2006年秋冬 These Grey Days Eight Legs 2007年春夏  We Look Good Together Littl'ans 2007年秋冬  Navigate These New Puritans 2008年秋冬  Lumiere Du Nord Wim Mertens（歌名：Wound to Wound） 2009年春夏  Planisphere Justice（歌名：Planisphere） 2009年秋冬  Angles Malcom Mclaren（歌名：Deep In Vogue） 2010年春夏  Cold Love Ghinzu（歌名：Cold Love） 2010年秋冬 Temple Of Love The Sisters of Mercy、Ofra Haza（歌名：Temple of Love 1992）

產品標誌

Dior Homme嗰產品編碼一般尋得佢嗰生產信息出。好似箇隻編碼，5EH1015678 E47 B6A8（2005年春夏嗰藍色帶閃粉牛仔褲），「5」係話年份，即2005年；「EH」係話季節，即Eté（夏），「HH」即係Hiver（冬）；「101」係產品組別，佢係褲子嗰組號，「102」即係上衣、「105」即係襯衫等等；「5678」係話剪裁；「E47」係話材料；「B6A8」係話色氣，通常「B」即Bleu（藍）、「A」即Argent（銀）、「N」即Noir（烏）等等。

Category:奢侈品